Datasets:

Omartificial-Intelligence-Space

/

FineWeb2-Najdi-Arabic

like 1

|21-02-2011, 08:27 PM||

إدارة الشلة

سي سي سي ، صو صو صو <--تنكس d11

اغلب الاوقات احس بالضياع والشرود الذهني الاليم .. صح ان الشرود الذهني مافيه الم بس شرودي انا فيه الم ضليع ولاحد يسألني وش معنى ضليع لان هالكلمة سرقتها من سندباد الشوق في مكان ما

أنا إنسانة عزباء في السر والعلن ومهب عزباء يعني بدون زوج وكذا لالالالالا .. أقصد عزباء في المشاعر والأحاسيس والزعل والفرح وكل شي حتى قلبي مثلي أعزب ، !

تبون تعرفون وشلون و كيف معنى كلمة عزباء القلب ؟

الحين اقولكم ..

انا وقلبي لاعبين في حسبة اهلي بكثر المهايط والهجهجة اللي على غير سنع ، ذبحتهم بكثر الحب اللي في قلبي ، واخر قصص الحب اللي عشتها كانت مع راعي المغسلة اللي على الشارع ،

مع تحسين العامل الباكستني العجوز جدا .. يعني الحين حتى راعي المغسلة حبيته وللحين قلبي اعزب

مابعد لقيت الحب اللي يشفي غليلي ويحسسني بـ آدميتي في هذي الحياة ، حطيت تحسين التجربة رقم 105 لعل وعسى تنجح !

تخيلوا في سابق عهد عزوبية قلبي

حبيت حضرمي وجيزاني ، ادري هم كلهم يتشابهون ونفس العجينة ونوع الطينة ، بس ترا الجنسية تفرق اقصد تفرق عند قلبي بس للاسف ماحبيتهم من قلبي واعتبرتهم تجربه وعدت مدري وشلون

،

المهم وطاح حظي مرة على مصري يالبيه ذاك المصري اسمه أشرف شريف حسب الله متولي الدمنهوري ..

عشان تعرفون ان قلبي مايحب الا عيال حمايل واكية صح ، اسألو أحمد سعيد وكويني عن عائلة الدمنهوري ، عيالهم طخمان وعيونهم برتقالية من قو الشقار بس تراهم يلبسون صعيدي ، ذاك المصري اللي حبيته علمني وشلون اجرش الفجل في فمي كنه علك غندور واكشخ به في العروس بدال علك الصعرور علمني وشلون الحياة الطبيعية بدون تأنيق وترزز وخدع بصرية وخشمية ( يعني الشم والريحة وكذا ) مهب التذمر اللي على غير سنع ،

حتى تخيلوا انه كان مغششني بنتايج الثورة ضد حسني مبارك وكنت اقوله ياشيخ ادحر الشيطان وخل عنك ابو راس هاللي اسمه حسني وكان يقول والنبي لاشالواطووه من المنصب ، وديني ودينك اللي هوّا دين محمد صولااا اللهووو عليه وسلم لاازحلطوه من ميدان السياسة كوليتهااا آآآه هوّا انتي ماعرفتينيش لسّا ياحبيبتشي ياوردا مفتحة وياشمعاا ومنوااراا

.... بغى الا شوي يتخوصر لي ويهز وسطه من الحماس وهو يتحلف في حسني ( فيس فيفي عبدة مركبة شنب ) !!!!

المهم ماعلينا من حبيبي السابق شريف اللي تركته لانه أمترّت تسبدي من الفجل ماغير ارعى فيه رعي عشان ارضيه !

حبيت بعد المصري عراقي وكان بالغصب يقول لي ارقصي لي البرتقالة ، !!

جعله الجني ، جاني مسمار الرجل وانعدمت عندي العضلات وتهشمت مفاصلي من كثر ما ادق الارض برجولي ويقول لا لا لا ياعيني انتيه اشكد تركصين حلو بس مامثل البرتقال الصجية

على تبن .. زييييين

جعل الطاعون ينخر سرّك عشان تعرف معنى الرقص الصجي يابو صجي انت

وبعد العراقي حبيت واحد بنقالي اسمه لقمان وماكان يفضى لي الا يوم الجمعة مليت منه وتركته ، وحبيت سوري اسمه وهبي ، السوري كان يقول لي بس تجي تأاابليني حبيبتيه انتييه هاتي لي معيك شي كبة نيّة والا مجدراا هيك خاطر الشوق وعمايلوه ، روحييي انتيه ، يا ألبي انتييه مشتهي نفسك بالطبخ كتييير كتير توؤبريني انتي واهليييك يا أحلى بنت بالدينى كيلااا

قل امين جعلي اشرذمك واهذيك للتسلاب يالجعري الابرص ، اجل تحبني عشان بطنك جعله الشقاق .. وتركته رغم انه كان يشق الوجه من زينه

وغيره وغيره وغيره . لين وقع اختياري على تحسين راعي المغسلة اللي ذكرته سابقا ، لبى هالتحسين ياشيخ

هذا الباكستاني اشوف فيه رأفه الأب ورحمة الأخ وحنان الزوج <-- افااااا زوج !!!

لاحد يقول لي وشلون زوج .. ايه زوج .. لاني لاطقني الهم رحت ادندر على راسه لين امل وهو مايناقشني ولايقول ولاشي بس يصغي لي وهو يطالعني ويهز راسه ، ولابغى يعلق يعلق بينه وبين نفسه بصوت غير مسموع حيل بس تشوف براطمه تتحرك ، والا لاذبحني العطش واشتهيت اشتري شي يطفي حرارة تسبدي ورحت ادور بدولاب المطبخ كم ريال ( مزبن امي للدراهم ) ولالقيت البس عباتي واروح له واقول ماعليش هبيبي انا ابي بقالة فيه مع انتاا ريال ? بعدين انا جيب لك انتااا بعدين انا في رجع هوّا !

تخيلو من قو حنانه يقوم يمسح بيده على صدره وياخذها ويلزقها في خشته ويبوسها وجه وقفى ويسحب ريال من الدرج ويقول يالله روهي سورعة روهي يالااا

هذا وش دليل عليه ؟

على انه يقول ياحبيبتي ياحياتي لو تبين اعطيك قلبي ماكفاك ولاوفاك .. ابد مهب يقول حمد الله والشكر والشرهه على اهلها اللي مهيتينها

بس لاجا الجد ياتحسين <-- قامت تراجع حساباتها

انا ياتحسين منيب هايتة ، والله العظيم منيب هايتة ياخي لين متى والناس تفهمني غلط ، لين متى والناس تدخل بنواياك وتحسسك انك انسان سقيم وانت سقيم فعلاً بس تنكر هالحقيقة ؟ لين متى وانت تحس انك كمخة وتقاوم هالكماخة بتصنع اللكاعة <-- بدت النفسية

انا ضعيّفة الله ، انا مابي الا حب حقيقي ودراهم ، انا ياتحسين لو نجي للجد منيب احبك

أنا اعاني من فراغ عاطفي ضليع <-- سجل ياقلم تكرار 2

كل ماحبيت واحد خسرته بسبب والا بدون والله اكبر يا نصيبي وانا وش بيدي ( فيسات ترقص سامري )

مدري وين العيب يكمن واهم شي كلمة يكمن هو العيب فيهم والا في قلبي ،

ما انكر ان الثعلبة لاعبتن في راسي وان وجهي محفر من حب الشباب اللي كان ايام المتوسطة ومع ذلك فيه ناس يحبوني والله ، بس ليه الناس دايم تلتفت للمظهر وتخلي هالمضغة اللي ترجف بين الضلوع

وراه مايفطنون لعروقي اللي تطوطح بالدمامين ، وراه ماينتبهون ل لجلجة عيوني لاهليت العبيري من قو مافيني من حزن

وراه الناس تبدلت وصار بالعرس شروط وكن واحدهم لابغى يعرس تشرط في زوجته وكنه جالس يطلب من كنتاكي والا ماك .. أبد بياكلها مهب متزوجها عشان تذرّ له الذريرة الصالحة <-- مرض مرض نفسي الله يكافينا الشر

ياحيف عليكم ياشباب هالوقت ياحيييييف ، كل هالملح اللي قدامكم وهاللي جالسة تكتب السطور والشطور ولاعجبتكم ؟

وانت يازليطة جعلك الناسور اللي يشق مقفاك ، ماتسمعني اصوّت لخواتك واتميلح بصوتي ؟ ادري انك جالسن بالدرجة تلبس كنادرك بتروح التمرين بس استهبل واقول و اصايح بصوتي كود افتنك واغني اغنية رابح فارة ( زد عليه الجور قلبي واجرحه ، هات ماعندك من انواع العذاب ) عشان تفهم قصدي بس ماااااااااش ماعندي الا ثور كمخة خيخة طجمة فاهي الله يقطع قلب من يحبك كانك عذبته ومادريت عنه ( يعني أنا )

،

لعنبو وجهك انادي خواتك مهب حباً فيهم وبخششهم والا كششهم انا اناديهم وانا مابيهم ، انا ابيك انت الله لايبيك انت و توأم يونس شلبي اللي هي امك

عجزت وانا اتكشخ واعصر نفسي بالتنانير والبناطيل عشان ارز المفاتن بس مااااااااش مهنا احدن يوحي لي ولا مفاتني

تعبت وانا اتزحر بالستريتش والجينزات المرنة عشان تاسعني ، كله وش عشانه ؟ والله عشانك يامال الذيبة

انت ماتشوف قدّي ( القد كالميّاس ) .. لايهمك شحيماتي تراها رتوش جسميّة بس يعني حركات اغراء بس

والا نحري .. انت تدري جدي رحمة الله عليه كان يسميني الشقحاء <-- بدت بالتلييص ض1

وابوي يسميني جنيه الذهب <-- انكشف ستار الكذب هههههههههه

ادري بتقول تناقض بين الشقحاء و جنيه الذهب .. بس ياخي ابوي حر وجدي حر كل واحد يشوفني بعينه وش تبي انت ياولد وسميّة ؟

الزبدة يازليطة ياولد وسيم تراي احتريك ، تكفى لايشيب الشعر والعرق ويروح العمر وانا انتظر .

معاد بعد الدمع حرفن ولاكلمة .. حسّ تكفى حس حسّن الله شواربك ع الصفر

/

( شارة حزينة " صوت ربابة تفقع الراس " والقصيدة تخيلوها شيلة بصوت شاعرنا فهد التميمي )

..

هو انا طفشانة بلحالي

---------------- ---- والا العرب كلهم طفشانين

تعبت اتهقوى والهقاوي

---------------------- تغني لي ياليل البعارين

دايم اهوجس ويطري ببالي

---------------------- اشري حصان ونخله وسيفين

واعيد مجد اخو ميرفت العالي

-------------------- واجند لي حسين و سعيد و ياسين

اطمر بهم في الدهنا واخوه الخالي

------------------- واعلمهم المرجلة زين مازين

لعنبو جدك ياولد خالي

------------------- جننتني جعلك الجني امين

مدري وش دخلك يالا لا لالي

------------------- بس لنظم القصيدة جيت بالثنتين

ولعنبو جد جدك يالصومالي

------------------ بسوادك عيروني وعيوني اثنين

ولعنبو خيّر جد جد جدك وآلي

------------------ لو اكون التسذوب اوم العينين ض1

لاتلتفت يازليطة *1 للقول والقالي

----------------- تراي احبك حبّون يرصعك ياتخين ض1

لايهمك الشكل والمنظر الهثالي

---------------- خل همك القلب ونبضاته الكثيرين

أنا أحبك حب واجد حدّ الهبالي

---------------- يامال العنقز ياام سوسو *2 ماتحسين ؟

تعالي خطبيني لولدك يا ام الزوالي *3

---------------- قلبي يقرقع لقربه حسي بي تكفين

سوسو ياوسوسو اناديك وانا لك الوالي

--------------- وياسوسو ماناديك امزح معك هالمرة يالزين ض1

خشتك سبحان من سواك ابد خالي

--------------- اللي لاراح ولاجا تقول هذا هو الشين

منصور سيد الكل والملا والرجالي

-------------- اللي كلامه كله وسوسة حلو و تلاوين ض1

وش بعد يا القاري ؟ ياقليل الوصالي

------------- هذا قصيدي اللي من جنبها وجنبين ض1

لايكثر واحمد ربك كتبتها للكمالي

------------- زين مني ماجحدتك و مني بعد زينين

وسلامتكم

*1 زليطة = سلطان / وزليطة عيارة لأي واحد إسمه سلطان

*2 سوسو = يعني الحين تراه دلع جالسة ادلع زليطة بسوسو على اساس اسمه سلطان همااه ض1

*3 الزوالي = جمع زولية = فرشة الارضية لغير الناطقين باللهجة النجدية

-

آخر تعديل شلة الحاره في 09:30 PM.